KIRJALLINEN KYSYMYS E-1253/01 esittäjä(t): María Sornosa Martínez (PSE) komissiolle. Luontotyyppien suojelusta annetun direktiivin soveltamatta jättäminen Posidonia-kasvustojen osalta Valenciassa (Espanja).



Virallinen lehti nro 340 E , 04/12/2001 s. 0205 - 0206



KIRJALLINEN KYSYMYS E-1253/01 esittäjä(t): María Sornosa Martínez (PSE) komissiolle (26. huhtikuuta 2001) Aihe: Luontotyyppien suojelusta annetun direktiivin soveltamatta jättäminen Posidonia-kasvustojen osalta Valenciassa (Espanja) Valencian aluehallitus (Generalitat) on antanut virallisen ehdotuksensa alueista, jotka luokitellaan yhteisön tärkeinä pitämiksi alueiksi Natura 2000 -verkostoon sisällyttämistä varten. Kyseisessä ehdotuksessa suuri osa Valencian Posidonia-kasvustoista on jätetty näiden alueiden ulkopuolelle. Ehdotus kattaa kyllä joitakin Alicanten rannikon kasvustoja, mutta tämän merikasvin merkittäviä ja laajoja kasvustoja Valencian ja Castellónin maakunnissa ei ole sisällytetty tärkeiksi pidettäviin alueisiin. Maailman luonnonsäätiön Espanjan toimisto (WWF/ADENA) esitti Espanjan kansallista vesihuoltosuunnitelmaa (PHN) varten jättämissään vetoomuksissa asiakirjan (joka on välitetty myös komissiolle), jossa se varoitti siitä vaarasta, että Natura 2000 -alueita nimetessään Espanjan viranomaiset eivät ota lukuun monia niistä 71 alueesta, jotka voitaisiin julistaa yhteisön tärkeiksi pitämiksi alueiksi. Itselläni oli tilaisuus kertoa komission jäsenelle Wallströmille(1), että Espanjassa on käynyt juuri näin ja lisäksi päätökset on tehty kansallisen vesihuoltosuunnitelman tuella. Valencian aluehallituksen toiminta Posidonia-kasvustojen tapauksessa vahvistaa edellä esitetyt seikat. Luontotyyppien suojelusta annetun direktiivin (92/43/EY(2)) liitteessä I Posidonia-kasvustot luokitellaan yhteisön tärkeinä pitämiksi luontotyypeiksi, joiden suojelemiseksi on osoitettava erityisten suojelutoimien alueita. Komissio on myös ryhtynyt oikeudellisiin toimiin Espanjaa vastaan, koska tämä ei ole nimennyt riittävästi erityissuojelualueita linnuille. Katsooko komissio, että Posidonia-kasvustojen kysymyksessä Valencian aluehallitus rikkoo selvästi luontotyyppidirektiiviä ja lintudirektiiviä? Mihin toimiin komissio aikoo ryhtyä sen varmistamiseksi, että Espanja suojelee Posidonia-kasvustojaan? Millä tavoin komissio aikoo vaikuttaa Espanjan kansalliseen vesihuoltosuunnitelmaan, jotta vältetään edellä kuvatun kaltaiset tilanteet ja jotta Natura 2000 -verkostoon mahdollisesti sisällytettäviä alueita ei vahingoiteta? (1) Helmikuun 2001 täysistunto, kyselytunti. (2) EYVL L 206, 22.7.1992, s. 7. Margot Wallströmin komission puolesta antama vastaus (21. kesäkuuta 2001) Yhteisö pitää parlamentin jäsenen mainitsemaa Posidonia-kasvustojen (Posidonion oceanicae) elinympäristöä luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisena ensisijaisesti suojeltavana luontotyyppinä. Kyseessä on katoamisvaarassa oleva luontotyyppi, jonka suojelusta yhteisö on erityisvastuussa, kun otetaan huomioon tällaisten luontotyyppien esiintymisalueiden merkittävyys yhteisön alueella. Mainitussa direktiivissä vahvistetaan Eurooppaan yhtenäinen, erityisistä suojelualueista koostuva ekologinen verkosto, jota kutsutaan nimellä Natura 2000. Jäsenvaltiot ovat velvoitettuja osallistumaan verkoston luontiin nimeämällä alueita, joilla on erilaisia suojeltavia luontotyyppejä. Komissio laatii yhteisön tärkeiksi alueiksi valittujen alueiden luettelon luettelohankkeen perusteella, johon ovat osallistuneet komissio ja jäsenvaltiot. Ensimmäinen luettelo laaditaan, kun komissio on saanut jäsenvaltioilta tarvittavat tiedot ja analysoinut ne. Analyysin varmistaa Euroopan ympäristökeskuksen luontoasioita käsittelevä osasto, ja tulokset hyväksytään lopullisesti tietyissä biomaantieteen seminaareissa. Seminaareihin voivat osallistua myös kansalaisjärjestöt. Tietoja tulevista Välimeren alueen suojelukohteista saapuu edelleen komissioon. Välimeren alueen biomaantieteen konferenssi on suunniteltu järjestettäväksi ennen vuoden 2001 loppua. Tästä syystä kaikki arviot Espanjan ehdotusten riittävyydestä Posidonia-kasvustojen suojelemiseksi ovat ennenaikaisia. Kansallisesta vesihuoltosuunnitelmasta on jo vaihdettu paljon tietoja komission ja Espanjan viranomaisten välillä. Espanjan viranomaiset ovat vakuuttaneet noudattavansa kaikissa suunnitelman toteuttamisen vaiheissa sovellettavaa yhteisön oikeutta.